khistorydata/jeongjo-sjw-relations huggingface dataset:
정조 13년
己酉二月初八日午時上御重熙堂右副承旨與副司直趙鼎耉入侍時右副承旨金履正假注書趙台榮記注官金鳳顯記事官李相璜副司直趙鼎耉以次進伏訖上命鼎耉進奏職姓名訖上曰年今幾何鼎耉曰今爲七十六歲矣上曰筋力眠食何如鼎耉曰筋力僅得戶庭出入眠食果善爲矣上曰通淸何時爲之耶鼎耉曰故判書李昌壽在銓官時爲之矣上曰先朝曾經入侍乎鼎耉曰以兼春秋多經入侍矣上曰有幾子乎鼎耉曰有三子矣上曰何當還歸耶鼎耉曰四五日後欲爲下去矣命退諸臣以次退出
정조 13년
行都承旨趙尙鎭坐行左承旨李儒敬坐右承旨李亨元坐左副承旨趙衍德坐直右副承旨韓晩裕坐同副承旨金履正坐直注書金孝建病一員未差假注書徐有聞仕趙台榮仕直事變假注書劉師玶仕
정조 13년
李亨元啓曰明日永陵親祭齋戒自十一日至十五日行幸十六日十七日國忌齋戒正日相値視事頉稟之意敢啓傳曰知道
정조 13년
以香室永陵長陵弘陵親祭受押單子傳于李亨元曰親押
정조 13년
李儒敬啓曰禁衛營將官來言今日本營軍兵日次私習云矣敢啓傳曰後日次爲之
정조 13년
李儒敬啓曰御營廳將官來言今日本廳軍兵日次私習云矣敢啓傳曰後日次爲之
정조 13년
李儒敬啓曰守禦使摠戎使京畿監司處斥堠伏兵傳語軍調發次標信及兵符請出之意敢啓傳曰知道
정조 13년
傳于李亨元曰右承旨入侍
정조 13년
傳于李儒敬曰左承旨同副承旨與僉知高擎興入侍
정조 13년
禮曹參判前望單子入之嚴思晩落點
정조 13년
傳于李亨元曰兵曹參知事極爲駭然遞差
정조 13년
傳于李亨元曰兵曹參知前望單子入之待下批牌招察任
정조 13년
兵曹參知前望單子入之李集斗落點
정조 13년
以吏曹隨駕官單子傳于李亨元曰兩司長官未肅拜人許遞前望單子入之待下批牌招察任隨駕單子亦以長官磨鍊以入
정조 13년
兩司長官前望單子入之大司憲金尙集大司諫李亨元落點
정조 13년
傳于李儒敬曰在外大司諫許遞前望單子入之待下批牌招察任
정조 13년
大司諫前望單子入之朴天衡落點
정조 13년
傳于李亨元曰政官牌招開政
정조 13년
傳于李儒敬曰今番申飭何如而畿營擧行之許多參差姑勿論以排設載持司僕人馬事言之目下現發如是駭然稱以替馬討索民邑之弊司僕豈不知申飭之下不能操切致有現發於摘奸當該二提調推考該色官員重勘次自政院發牌立庭先爲査問委折以啓作弊司僕軍人令畿伯卽爲捉來捧招狀聞申飭之下不能登時摘發畿伯亦難免矇然雖以地方官言之朝令何等申嚴則此等作弊之類毋論掖庭所屬上司下人營門校卒若有一分作弊則宜卽論報營門以爲轉聞不此之爲任其渠輩作弊地方官亦難免畏怯之責更以此意星火嚴飭各該地方官及都差使員處如是申申下敎之後復有現發則先自道伯重勘都差使員初到境上拿入重棍隨聞狀聞事嚴飭畿伯處
정조 13년
以禁漏幸行時時刻單子傳于李儒敬曰以高陽宿站之爲半日程初則欲於天明後出宮追聞植炬作貢之後尙未使用云此亦民也迄無霑漑之效殊非益下之意今番出宮時刻之差早磨鍊蓋爲此也雖隨駕百官軍兵不必人定時聚會以三更爲聚軍時刻闕門留門亦勿於二更爲之以三更一點磨鍊出宮初嚴以寅初三刻退定單嚴擧行事分付
정조 13년
以兵曹謁聖武科初試規矩單子傳于韓晩裕曰規矩則依先朝己未己卯乙酉年謁聖初試例爲之鐵箭三矢一百三十步柳葉箭五矢一巡二中
정조 13년
李儒敬啓曰今番申飭何如而畿營擧行之參差姑勿論以排設載持司僕人馬事言之目下現發如是駭然稱以替馬討索民邑之弊司僕豈不知申飭之下不能操切致此現發於摘奸當該二提調推考該色官員重勘次自政院發牌先爲査問委折以啓事命下矣問于司僕寺判官金基厚處則以爲排設載持馬例以外寺卜馬爲之牽夫例以貢人責立而今番飭敎不啻申嚴故毋論寺屬與貢人西面約束毋或一毫作弊之意申申嚴飭矣今此牽夫貢人輩作弊若是狼藉初未摘發致有此問啓之命萬萬惶恐不知所達云矣敢啓傳曰如能隨處察飭豈有此擧爲先拿問處之
정조 13년
以兵曹禁衛營從事官望筒傳于李儒敬曰駭然則駭然旣示飭意敍用仍任此望筒勿施
정조 13년
以戶曹行副司直金用謙卒逝別致賻單子傳于金履正曰以古家之人年至大耋而每念胄筵挾冊之事眷注不淺今聞長逝殊用嗟傷原致賻外加給事分付該曹
정조 13년
以全羅監司狀啓陞資人姜重齊元無樂安郡居生敎旨還爲上送該曹事傳于韓晩裕曰今番陞資人前虞候姜重齊雖以居在樂安懸錄而該郡無其人云事甚可訝問干兵曹使之査問委折草記仍令兵曹遍問京外事一體分付
정조 13년
以申大年囚單子傳于趙衍德曰今日開坐時捧供待判下仍卽議處照律
정조 13년
以金基厚囚單子傳于趙衍德曰行幸當前以不應爲公律照律勘放其餘時囚令次堂今日開坐議處照律
정조 13년
以平安監司狀啓北關移轉小米出給後狀聞事傳于韓晩裕曰須念共濟之意精擇出給事回諭
정조 13년
以全羅兵使狀啓康津縣火藥欠縮事傳于韓晩裕曰觀此査招與當初狀辭未免太相反逋欠異於偸竊則奏御文字措語之失實難免其罪該兵使令廟堂草記勘罪凡大小狀奏監營之謄啓謄報自是常格此事及飛禽島漂船事俱無道臣狀聞該道臣推考
정조 13년
金履正以備邊司言啓曰以全羅兵使狀啓康津縣火藥欠縮事傳曰觀此査招與當初狀辭未免太相反逋欠異於偸竊則奏御文字措語之失實難免具罪該兵使令廟堂草記勘罪事命下矣軍器事體本自嚴重該縣有頉誠甚可駭方其上聞朝廷也固當十分審愼而見失與逋欠初不詳覈遽然以見失登聞及其査究非失伊縮奏御文字何等謹嚴則當初失實不可不重勘當該兵使沈拿問處之何如傳曰允
정조 13년
金履正以備邊司言啓曰今此監試覆試期日不遠而近來科場漸益淆雜或假稱陳試或代名換入或借述借書或賣文賣筆甚至有場外製入之弊士習之不古國綱之解弛誠非細故此專由於館吏羅將衛軍內外工房輩表裏符同暗地作奸之弊各該官員不能糾察檢飭之致事之痛駭莫此爲甚臣等來會本司以上項諸條面飭於大司成臣沈煥之預先別加操束毋致如前雜亂之患四館所禁亂所應辦所官員及分軍部將亦竝發牌諸般防弊之道條列嚴飭仍又頒示儒坐等俾知今番申飭比前截嚴毋敢冒昧犯罪如是之後猶復有現發之弊則儒生抵罪姑無論大司成及各該官員草記重勘之意爲先分付至若應辦所貢人之弊前後飭敎不啻至嚴而試所凡百之濫與不濫又係於監試官之察飭勤慢此亦一體措辭申飭而禁飭諸條別單書入仍自本司分付四館所書揭試所之意敢啓傳曰知道以此草記及事目亦爲謄示朝紙俾知今番申禁之至嚴可也
정조 13년
李儒敬以備邊司言啓曰濟州漂漢人候風發送之意因傳敎已爲行會矣待其發送狀啓來到令槐院撰出咨文別定禁軍騎撥下送于灣府使之傳給鳳城將處以爲轉致北京之地何如傳曰允
정조 13년
趙衍德以義禁府言啓曰黃海監司李敬倫狀啓據刑曹粘目內長連縣監權儐兼任安岳前郡守尹㬦時郡守李昌漢殷栗縣監宋啓來等移本府處之事允下矣尹㬦今方待命卽爲拿囚而權儐宋啓來等時在任所云依例發遣府羅將拿來李昌漢以兼營將守令亦在任所發遣府書吏差兼官拿來何如傳曰允時任安岳郡守本律如在當遞之科仍令銓曹今日政改差後差代可也
정조 13년
有政吏批判書李𡊠進參判具庠進參議李勉兢進以李亨元爲承旨李顯默爲副修撰沈豐之爲知敦寧徐鼎修爲同義禁李涑爲敦寧主簿落仕最久人收用事承傳學生鄭亨輔今加通政年七十侍從臣父以金熤爲內醫都提調尹弼秉爲安岳郡守
정조 13년
兵批判書李文源進參判柳誼病參議朴宗岳入直參知李集斗未肅拜同副承旨金履正進以申思億爲同知南玄老爲分副摠管李瀾彬爲全羅兵使副護軍宋銓任希遠安鼎大副司直李在學尹尙東金頤柱鄭宇淳金思穆李相源李洪載丁範祖李祖承李書九申耆金光默李亨元黃㮋趙恪再政以李章漢爲宣傳官
정조 13년
傳于趙衍德曰全羅兵使不多日內辭朝
정조 13년
李儒敬以司僕寺官員以一二提調意啓曰今此幸行時本寺官員差備入直分排苟艱主簿未差之代令該曹口傳差出何如傳曰允
정조 13년
吏曹口傳政事以李萬運爲司僕主簿
정조 13년
李亨元以禮曹言啓曰本曹郞廳六員內正郞李鎭宅正郞姜鳳瑞正郞趙慶遠佐郞朴尙春佐郞洪命馥佐郞宋徵一俱爲差祭本曹時無仕進上直之員假官一員令吏曹差出以爲入直之地何如傳曰允
정조 13년
李儒敬以訓鍊都監言啓曰今二月十一日永陵幸行時西營入直禁衛營鄕軍東營集春營入直御營廳鄕軍依例以訓局餘軍前期一日替代事自兵曹節目啓下矣西營軍四十名哨官金忠國東營軍五十名哨官具世赫集春營軍五十名哨官李廷麟率領與禁衛營御營廳軍前期一日替代入直內司僕南邊宮墻頹圮處以東營軍十五名把守將則該哨官巡察敦化門東邊水閣頹壓處東營軍十名將校一人率領把守還宮後還爲替直而竝待標信擧行之意敢啓傳曰知道
정조 13년
李儒敬以訓鍊都監言啓曰依下敎本局帳幕軍鳥銃入格貫一中邊二中一名木綿一疋布子二疋貫一中邊一中二名各木綿二疋邊二中二名各木綿一疋布子一疋貫一中四名邊一中二十一名各木綿一疋分等施賞之意敢啓傳曰知道
정조 13년
李儒敬以禁衛營言啓曰今二月十一日永陵幸行時本營騎士二番鄕軍四哨隨駕事命下矣銅龍門入直鄕軍該將官率領仍直外營各處入直將官軍兵等依例除標信出用西營入直將官軍兵等依兵曹節目以訓鍊都監餘軍前期一日待標信替代出用而十五日還宮後竝還爲替代入直之意敢啓傳曰知道
정조 13년
李儒敬以御營廳言啓曰今此永陵幸行時東營集春營入直軍兵以訓局餘軍前期一日替代事自兵曹節目啓下矣今二月初十日東營集春營入直將官軍兵依定式與訓局餘軍待標信替代出用而敦化門東邊水閣頹壓處把守軍十名及內司僕南邊宮墻頹圮處把守軍十五名以東營入直訓局軍除出亦爲代把還宮後還爲替直之意敢啓傳曰知道
정조 13년
李儒敬以御營廳言啓曰依下敎瑞蔥臺時鳥銃入格本廳帳幕軍金辰江等二名貫一中邊一中各木二疋閔聖哲等四名邊二中各木一疋布一疋金辰漢等三名貫一中全德仁等十二名邊一中各木一疋考例分等施賞之意敢啓傳曰知道
정조 13년
趙衍德以刑曹言啓曰卽接兵曹移文則以爲忠淸監營移文內保寧水軍罪人權煥武科初試入格而初試入格者免役載在通編自本曹行移秋曹頉下之故相考今式年武科初試榜目則權煥初試入格果爲的實云矣毋論文武凡水軍充定罪人之初試後免役旣有定式保寧縣充軍罪人權煥依例免役何如傳曰允
정조 13년
趙衍德以義禁府言啓曰京畿監司趙鼎鎭狀啓據刑曹粘目內陽智前縣監韓光傳依本府處之事允下矣韓光傳今方待命卽爲拿囚之意敢啓傳曰知道
정조 13년
趙衍德以義禁府言啓曰甕津前府使朴基豐拿問處之事傳旨啓下矣朴基豐以兼水使時在任所云依例發遣府都事交龜後拿來何如傳曰允待待命拿囚可也
정조 13년
韓晩裕以義禁府言啓曰保放罪人鄭信達依例還囚後照律之意敢啓傳曰知道
정조 13년
韓晩裕以義禁府言啓曰時囚罪人金基厚以不應爲公律照律勘放事命下矣金基厚以不應爲事理重公律杖八十收贖放送之意敢啓傳曰知道
정조 13년
兵曹啓目粘北虞候李文協親年七十五歲以上者許遞其任載在法典依例改差何如判付啓依允爲旀口傳差出不多日內下送爲良如敎
정조 13년
兵曹口傳政事以金爲北虞候
정조 13년
刑曹啓目粘罪人李基成段誑誘掖隷借其名色以爲藉重傳敎之計則詐傳詔旨之律似有當施之典上裁何如判付啓卿等言是以前矣所照律報議政府詳覆施行爲良如敎
정조 13년
大司諫朴天衡掌令鄭篆李秉喆副校理李魯述正言申大龜修撰李太亨副修撰閔昌爀啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之所嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謀英列卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然其不可一刻容貸也決矣請黜置罪人鄭致達妻亟令王府快正典刑以洩神人之憤噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶憯筵席不道之奏辭草本罔測之疏語實爲澤泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十三字刀割擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸鎖之品濫據勻軸之任眷遇何如恩造何如而奈其賦性側媚宅心陰祕罔念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥推久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況罔打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴崇賊堅之許積二十一字刀割姻附賊復陰助聲勢不軌之跡已綻懷二之謀難掩今此賊復之輸款卽是尙喆之結案揆以邦憲豈可一刻容貸於覆載之間乎請逆賊商喆依律處斷八行二十字刀割答曰不允七字刀割
정조 13년
大司諫朴天衡掌令鄭篆李秉喆正言申大龜啓曰澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也而忍杖不服遽有酌處之命有乖獄體李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請養遂獻遂竝令王府設鞫嚴問還寢會遂絶島定配之命仍命王府設鞫得情還寢李觀源定配之命更令王府設鞫得情噫嘻痛矣以能賊萬古所無之逆魁不卽正刑徑先致斃與情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之請遲晩後物故罪人啓能亟施孥籍之典啓能趾海等諸賊窮凶極惡自有天地以來所未有者而限以國法賊能未施孥戮賊趾兄弟猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常而其啓也豈非處變之權而一向膠守不卽處分則豈不有欠於懲亂逆防後患之大經大法耶請令王府一依古典趾賊等凶種之年未滿者待其稍長卽施邦刑俾絶凶逆易種養禍之患噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘萬古所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請久未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊次不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑噫以國榮之亘萬古所無之窮凶極逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可杖擧罄竹而難以盡書權傾人主而威福在手鉗制朝紳而淵膝惟意入方爭輸貨賂百官多出門下而及其黜退之日所引洛浩首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公坐略無顧忌一行六字刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案乙巳春諸賊指日擧兵之時自擬內應大將至於書給四柱先占身數其所爲計至凶極獰十字刀割逆復之愛姪也一門之內日夜綢繆兩賊之問出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙逆復之子專襲其父之凶圖七字刀割究覈之路惟在此賊之盤問而半夜特敎出付縣獄國體之乖損刑政之顚倒已無可言今以不可究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無軫滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦憲萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽顧何論於待年與否乎請梟示罪人明謙正刑罪人以謙亟施孥戮之典逆復庶子好石不待年滿亟施處絞之律噫嘻痛矣從古亂逆何限而豈有如宇鎭者哉渠以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀割與同二字刀割之說旣已遲晩顧瞻他日之計明白納招甚至於干涉善復自知當死之供吐實於安問之下其陰憯情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勅令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈請遲晩罪人宇鎭更令王府卽速拿來仍前設鞫期於得情夬正典刑噫嘻痛矣今日亂逆苟究其本則顧不在於五月之禍變乎復宇之本一行刀割是以壬寅之前則有榮德焉壬寅之後則有夏瑮焉而畢竟今年夏秋之喪變出矣噫嘻尙忍言哉與國臣民之悲冤疑憤愈往愈劇而及承我慈聖諺敎始知兩次喪變果有所以矣慈敎若曰症勢凡百自初怪底此豈非喪禍之源委逆變之頭腦乎在今日所當窮覈者惟在於此一款而若其窮覈之道則亦惟在於逆醫廷楫乳道不可斷而斷之熱劑不宜進而進之則其間已極疑怪而滿廷臣僚屢朔嚴討終不得請尙使戴頭於竄配之中此殆天意之有在也噫窮凶之謀至憯之計必有主張指揮於不覩不聞之中者則此豈一廷楫所可獨爲者哉然而端緖之鉤得情節之覈出不得不先自廷楫而始請減死定配罪人廷楫亟令王府設鞫嚴問期於得情答曰不允
정조 13년
判府事徐命善箚曰伏以臣於前後幸行未嘗不瞻望屬塵玆效微忱況此遍謁諸陵經宿之時苟其病狀萬有一可强之勢則初何敢爲陳箚丐免之計而及承批旨衷情自激必欲多般措治拚死赴班昨日洗馬之闕參亦出於數日加護恐或添傷之意然惶悚之心終不能自安此際伏見傳敎下者以司僕軍人之索賂作弊責敎至嚴臣於是一倍恧蹙無地自容今番動駕凡係京外之應行供費隨事裁減務盡蠲恤者實仰我聖上曲軫民邑之聖念有司之臣孰敢不奉揚德意嚴加操束而飭旨纔下本寺先犯僚堂替被問備郞官亦方對吏臣獨以主管寺務之人倖逭郵罰晏然自在則刑政之乖當姑無論將何以懲一礪百示法垂戒哉玆敢忙構短箚仰瀆崇聽伏乞亟令攸司議臣不職之罪以肅邦憲以安私分千萬幸甚取進止答曰省箚具悉卿懇二提擧推考分揀卿須安心勿辭仍傳曰此批答遣史官傳諭
정조 13년
副司直徐有寧疏曰伏以三陽泰來百祿鼎至廟社親祼殿宮展詣誠者克伸中外同忭仍伏念臣之賤疾已過半年凡係公役一未趨造自夫陪扈起居之班以至賓對朝會之例長事懸病間或除職亦未免叩謝誠禮都虧罪犯罔赦居常悚蹙病上添病大何是俟而不惟不賜譴斥乃反曲蒙聖慈之軫恤賤病至有享官之持命改差此實格外之異數臣含恩調病得保殘喘至今存活者罔非我聖上所賜也感泣罔極非殞結可報惟糜粉是圖而已向於宮享親行時病雖未差義難積逋强力竭蹶擔舁進參矣冒寒陪班之餘病勢一倍添劇見方委頓床笫轉側須人此際臣見差先農壇亞獻官而顧今病情實無起動之望蓋臣本病所崇專由冷積風痰少或遇寒觸風則頃刻之間諸症輒發如期方其冷積衝上之時昏窒不省澟澟危急實有時刻難支之慮其中最危惡之症頷骨違脫口呿不下呼吸難通傍觀替怖以此奇疾雖於房闥之中萬無運動之勢況且駿奔之役升降之節尤非可議之事玆不得不短章呼籲略暴病狀伏乞聖明俯垂鑑諒特令該曹劃卽變通臣享官之役以重享事仍治臣瀆撓之罪以肅朝綱不勝幸甚臣無任激切祈懇之至答曰省疏具悉許令該曹付標
정조 13년
戶曹參判李秉鼎疏曰伏以臣見差本月十二日先農壇祭終獻官在臣區區義分惟當竭蹶趨造何敢生此時瀆撓之計而第臣老母素患胸腹之痛已成積年貞疾居常澟綴長委床席近因餘寒未解又自昨日挾感重添勺水不入百藥罔效臣方晝宵扶護煎熬罔措有不容頃刻離捨玆敢短章仰籲於孝理之下伏乞聖慈俯垂憫惻特命該曹趁卽變通焉仍伏念臣之項踵毛髮皆聖上賜萬分一涓埃報答之圖只在於筋力奔走隨處殫竭故雖以享役言之三朔七差一未嘗逡巡之狀非但通朝之所知抑或聖鑑之俯燭而適會老母添篤臣無他兄弟情私所迫不暇緩聲猥越之誅尤增惶霣亦願亟削臣職名重勘臣辜犯以昭法紀俾便救護不勝幸甚臣無任屛營祈懇之至答曰省疏具悉救護母病
정조 13년
己酉二月初九日辰時上御重熙堂軍士房承旨同副承旨與僉知高擎興入侍時行左承旨李儒敬同副承旨李敏采假注書趙台榮記注官金鳳顯記事官李相璜僉知高擎興以次進伏訖上命擎興進奏職姓名訖上曰居在何邑而年今幾何擎興曰居在平壤而今爲七十六歲矣上曰見今筋力似尙旺矣擎興曰然矣上曰何當還歸乎擎興曰五十年後始入京城故姑欲少留矣命擎興先退命儒敬書傳敎曰十二日永陵站十三日長陵站初則以程道之稍近勿設晝停而日前改作路之後道路稍遠軍兵飢乏之慮不可不軫念兩站別給療飢次比常例加給馬軍則又給飼需事分付各營還宮日高陽晝停意謂有柴馬草聞以非宿所畿營分辦不爲磨鍊此站依右例一體磨鍊俾一校一卒無或飢乏事申飭隨駕營門上曰兵曹參知禮曹參判前望單子入之待下批牌招出榻敎命退承史以次退出
정조 13년
己酉二月初九日午時上御重熙堂右承旨入侍時右承旨趙衍德假注書趙台榮記注官金鳳顯記事官金祖淳以次進伏訖上命書傳敎曰傳香承旨馳詣文廟奉審摘奸以來又命讀公事仍書判付訖命退承史以次退出
정조 13년
行都承旨趙尙鎭齋宿行左承旨李儒敬齋直右承旨李亨元齋直左副承旨趙衍德齋宿右副承旨韓晩裕齋宿同副承旨金履正齋宿注書金孝建病一員未差假注書徐有聞齋宿趙台榮齋直事變假注書劉師玶仕
정조 13년
趙尙鎭啓曰明日大駕詣高陽郡入大次後王大妃殿惠慶宮問安何承旨進去乎敢稟傳曰右副承旨進去
정조 13년
金履正啓曰備邊司郞廳來言今日賓廳日次而陵幸齋戒相値不得來會云矣敢啓傳曰知道
정조 13년
金履正啓曰今此幸行時本院印信當爲齎去禮曹印信一顆留院時取用何如傳曰允
정조 13년
李儒敬啓曰卽伏見摠戎使斥候傳語軍調發事合符形止狀啓則年月下不書日字莫重奏御文字有此不審事極駭然摠戎使趙心泰推考警責臣亦矇然不察徑先捧入惶恐之意敢啓傳曰知道
정조 13년
傳于金履正曰左副承旨入侍
정조 13년
傳于金履正曰左承旨入侍
정조 13년
李儒敬啓曰因兵曹草記今此陵幸時右邊捕盜大將徐有大以訓鍊大將領軍隨駕左邊捕盜大將趙心泰因持敎隨駕矣在前如此之時有曾經捕將權察之例行副司直李邦一卽爲牌招以爲聽傳敎何如傳曰允
정조 13년
傳于李儒敬曰春寒尙峭係是多日經宿動駕自出宮至還宮從便毛具事分付隨駕營門
정조 13년
以京畿監司狀啓司僕軍人捉來嚴問事傳于韓晩裕曰與等牌頭面後從輕重決放
정조 13년
以全羅監司狀啓禁衛軍調點以全州營將代行事傳于韓晩裕曰依狀請施行事令廟堂行會
정조 13년
趙尙鎭以文禧廟營建廳言啓曰本廳堂上兼工曹判書臣具允鈺與郞廳戶曹正郞臣鄭東敎進詣本廟奉番則廟外俱無頉處之意敢啓傳曰知道
정조 13년
李儒敬以兵曹言啓曰依傳敎今此永陵幸行時永陵站長陵站及還宮日高陽站隨駕禁軍及駕後禁軍武藝別監內吹兼內吹近仗軍士等處療飢次從優分給馬軍則柴草價亦爲磨鍊預先分給之意敢啓傳曰知道
정조 13년
李儒敬以兵曹言啓曰前虞候姜重濟雖以樂安懸錄而該郡無其人云事甚可訝問于兵曹使之査問委折草記仍令兵曹遍問京外事一體分付事命下矣前虞候姜重濟居住處更爲搜問則居生於黃海道安岳郡而以全羅道樂安郡誤錄行會此乃臣不察之致臣不勝惶恐而姜重濟敎旨更爲行會於該道搜訪傳授後擧行形止卽爲馳啓之意敢啓傳曰知道卽爲行會海伯處可也
정조 13년
李儒敬以都摠府言啓曰今日入直內三廳武兼禁軍及軍兵等當爲中日習射而永陵親祭齋戒相値不得爲之之意敢啓傳曰知道
정조 13년
李儒敬以訓鍊都監言啓曰依下敎隨駕武藝別監等處饌價錢文三十三兩九錢分給之意敢啓傳曰知道
정조 13년
李儒敬以訓鍊都監言啓曰依傳敎今此幸行時永陵站長陵站及還宮日高陽站隨駕將校軍兵等處療飢次從優分給馬軍則柴草價亦爲磨鍊預先分給之意敢啓傳曰知道
정조 13년
李儒敬以禁衛營言啓曰依傳敎今此幸行時本營隨駕將校軍兵等處十二日永陵站十二日長陵站還宮日高陽晝停站療飢次比常例加給馬軍則又給飼需之意敢啓傳曰知道
정조 13년
李儒慶以禁衛營言啓曰今二月十一日永陵幸行時本營騎士二番鄕軍四哨隨駕而新營則千摠李鉉重騎士將禹弼昌哨官尹瀅韓師鎭敎鍊官權德恒騎士二十五人工匠牙兵二十名露梁牙兵二十五名兼別破陣二名率領入直南別營則哨官林洽別騎衛二人露梁牙兵十名率領守直火藥庫則哨官宋思鑑別破陣十名兼別破陣六名率領守直都城頹圮處則別騎衛朴成莢鄕軍餘軍二十名率領把守之意敢啓傳曰知道
정조 13년
李儒敬以御營廳言啓曰依傳敎今此幸行時永陵站長陵站及還宮日高陽站駕前別抄兼內吹及隨駕將校軍兵等處療飢次從優分給馬軍則柴草價亦爲磨鍊預先分給之意敢啓傳曰知道
정조 13년
李儒敬以摠戎廳言啓曰今二月十一日幸行時各軍門諸色標下餘軍量宜作隊各其本營留待入直而一應摠領節次聽於留都大將處事自兵曹節目啓下矣本廳京居標下軍五十名依節目抄擇作隊今初十日申時量使千摠成玉率領諸將校及標下軍留待入直于鍊戎臺本營之意敢啓傳曰知道
정조 13년
李儒敬以壯勇營言啓曰依傳敎今此幸行時永陵站長陵站及還宮日高陽站隨駕將校及馬步軍兵等處療飢次及飼馬之需從優磨鍊分給之意敢啓傳曰知道
정조 13년
李儒敬以留都大臣意啓曰臣承命留都一依兵曹啓下事目率領扈衛軍官軍士今日申時量結陣扈衛之意敢啓傳曰知道
정조 13년
李儒敬以留都大臣意啓曰明日大駕擧動後都城各門初昏時閉門啓東時開門事已自兵曹啓下矣城門旣已早閉晩開則巡邏亦當早發而晩罷待南山擧烽火發巡趁啓東時撤還此意令漢城府知委各部使閭巷人預爲知悉亦爲分付於留都軍門何如傳曰允
정조 13년
韓晩裕以義禁府言啓曰全羅前兵使沈拿問處之事傳旨啓下矣沈時在任所云依例發遣府都事交龜後拿來何如傳曰待待命拿因
정조 13년
禁府啓目旌義前縣監申大年原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目陽智前縣監韓光傳原情云云問目內辭緣泛稱遲晩刑推得情何如判付啓除刑推議處爲良如敎又啓目入門官崔大奎禁亂官張錫周原情云云傳旨內辭緣泛稱遲晩竝只刑推得情何如判付啓除刑推以公律勘放汰去分揀爲良如敎又啓目紫門監監役李端亨原情云云傳旨內辭緣泛稱遲晩刑推得情何如判付啓付過放送爲良如敎又啓目德源前府使崔重敎原情云云抑勒私貸之罪遷延不償之狀俱極痛駭而其所納供專事漫漶泛稱遲晩所當請刑是白乎矣曾經宣傳官勿爲請刑載在大典通編議處何如判付啓貸用亦不法待其畢報後照律重勘爲良如敎又啓目安岳前郡守尹㬦原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 13년
禁府照目粘吏曹假郞廳金致簡矣莫重動駕身爲通禮不卽待令揆以事體極爲可駭以此照律罪笞四十收贖附過還職私罪奉敎依允又照目粘龍岡前縣令鄭信達矣本以釁累之蹤締結凶逆之弟潛相親密互換錢財者究厥情狀已極痛惡而本錢出處旣是作宰龍岡橫斂土民之物諸囚所供綻露無餘則身爲守令借托公役私斂民錢因作肥己之資者至於三千兩之多與凶孽而交通貨財爲邑倅而剝割民物情跡陰祕贓犯狼藉以此照律罪從重論杖一百收贖告身盡行進追奪流三千里定配私罪奉敎功減一等爲良如敎
정조 13년
李亨元以義禁府言啓曰時囚議處照律令次堂皆以草記今日擧行功議區別減等事命下矣時囚罪人尹㬦逃躱罪人旣令寬限捉納則固當另加跟察趁期捕得而身爲兼官過限未捉者揆以法意極涉稽緩以此照律罪取考律文則大明律制書有違條有曰稽緩制書者一日笞五十每一日加一等罪止杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣尹㬦杖一百收贖告身盡行追奪而尹㬦父尙遠揚武原從功臣云功減一等杖九十收贖奪告身四等放送何如傳曰允
정조 13년
李亨元以義禁府言啓曰時囚議處照律令次堂皆已草記今日擧行功議區別減等事命下矣時囚罪人崔大奎張錫周等親臨試士事體何如而入場儒生猥雜之物不能禁斷極爲痛駭竝以此照律罪取考律文則大明律不應爲條有曰凡不應得爲而爲之事理重者杖八十云矣崔大奎張錫周各杖八十以公罪收贖而張錫周八代祖珽靖國功臣云功減一等杖七十收贖竝放送申大年罪人貞喆之符同顯大潛通書札雖在渠之到任前一日在官數朔旣不能覆發則矇然不職罪有難容貸以此照律罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣申大年杖八十收贖奪告身三等而申大年六代祖景禛靖社功臣云功減一等杖七十收贖奪告身二等放送趙蒙錫地處旣異於他人甄拔又出於常格則其在圖報之道固當恪勤供職而莫重動駕之日身在侍衛之列偃便在家不卽進參放恣無嚴莫此爲甚究厥所爲誠極痛惡以此照律罪取考律文則大明律制書有違修有曰凡奉制書有所施行而違者杖一百大典通編推斷條有曰凡私罪杖一百決杖告身盡行追奪雜令條有曰王府決杖者代以金贖云矣趙蒙錫杖一百收贖告身盡行追奪而趙蒙錫十三代祖狷開國功臣云功減一等杖九十收贖奪告身四等放送韓光傳糶糴法意何等嚴重而舊還反作新還未捧之數若是夥然究厥罪狀極爲痛駭以此照律罪取考律文則大典通編倉庫條有曰還上反作守令徒三年定配又五年禁錮推斷條有曰犯私罪杖一百以上告身盡行追奪云矣韓光傳告身盡行追奪又五年禁錮徒三年定配而韓光傳十一代祖繼禧佐理功臣西平府院君六寸親云功議各減一等告身盡行追奪又五年禁錮原春道原州牧安昌鐸徒二年定配而以議啓內辭意具罪目依例發遣府羅將押送配所何如傳曰允
정조 13년
己酉二月初十日巳時上御重熙堂左承旨人侍時行左承旨李儒敬假注書趙台榮記事官李宗烈記注官金鳳顯以次進伏訖上命書傳敎曰明日黔巖碑閣所奉審時先後廂軍兵及侍衛竝道上留住只別雲劍隨入出次前別雲劍徑詣信地事分付上曰右承旨入侍出榻敎賤臣承命出傳右承旨李亨元進伏命書傳敎曰顯忠紀忠祠致祭二十七日進定承旨則已於在院時有下敎前承旨李祖源進去下直則十三四五間爲之事分付又命書傳敎曰還宮前凡有祭享守宮承旨傳香仍爲奉審摘奸後形止狀聞若此則奉審進去時勢將空院假承旨一員加啓下此後以此定式又命書傳敎曰出宮門路以協陽門爲之又命書傳敎曰時囚議處照律令次堂皆以單記今日擧行功議區別減等命退承史以次退出
정조 13년
行都承旨趙尙鎭隨駕宿行左承旨李儒敬隨駕直右承旨李亨元隨駕宿左副承旨趙衍德隨駕宿右副承旨韓晩裕隨駕直同副承旨金履正隨駕宿注書金孝建病一員未差假注書徐有聞隨駕宿趙台榮隨駕直事變假注書劉師玶守宮
정조 13년
大駕詣黔巖碑閣入小次後內閣政院玉堂藥房口傳問安答曰知道
정조 13년
大駕詣高陽郡後內閣政院玉堂藥房朝廷二品以上六曹堂上兩司長官口傳問安答曰知道
정조 13년
趙尙鎭啓曰明日王大妃殿惠慶宮問安何承旨進去乎敢稟傳曰同副承旨進去
정조 13년
趙尙鎭啓曰禮貌官來言百官稟旨就次傳曰知道
정조 13년
李儒敬啓曰摠戎使趙心泰以坡州別驍士初試試取事今方先詣事馳啓矣兼帶左邊捕盜大將命召及大將牌傳令牌來請還納何以爲之敢稟傳曰仍佩往來
정조 13년
李儒敬以兵曹言啓曰依下敎隨駕禁軍駕後禁軍及武藝別監內吹兼內吹近仗軍士標下軍兵等處療飢之意敢啓傳曰知道
정조 13년
李儒敬以訓鍊都監言啓曰依下敎隨駕將校軍兵等處療飢之意敢啓傳曰知道
정조 13년
李儒敬以禁衛營言啓曰依下敎隨駕本營將校軍兵等處療飢之意敢啓傳曰知道
정조 13년
李儒敬以御營廳言啓曰依下敎駕前別抄兼內吹及隨駕將校軍兵等處療飢之意敢啓傳曰知道
정조 13년
李儒慶以摠戎廳言啓曰依下敎隨駕本廳招搖旗差備將校軍兵等處療飢之意敢啓傳曰知道
정조 13년
李儒敬以壯勇營言啓曰依下敎本營隨駕將校軍兵等處療飢次磨鍊分給之意敢啓傳曰知道己酉二月十一日兩司聯名箚批答曰省箚具悉箚辭非但過實今旣穩過何如是云云先朝亦於長陵幸行時有此擧已於日前左相登筵時有所酬酢先朝因橋梁事畿伯反蒙賞典而設院橋邊亦出於先朝恤民省役之聖意目今橋役旣作京貢之後畿伯以下又無賞罰之可言矣原箚未下
정조 13년
大駕高陽郡經宿後內閣政院玉堂藥房朝廷二品以上六曹堂上兩司長官口傳問安答曰知道
정조 13년
大駕詣永陵入齋室後內閣政院玉堂藥房朝廷二品以上六曹堂上兩司長官口傳問安答曰知道
정조 13년
詣交河郡內閣政院玉堂藥房朝廷二品以上六曹堂上兩司長官口傳問安答曰知道
정조 13년
詣交河郡入大次後內閣政院玉堂藥房朝廷二品以上六曹堂上兩司長官口傳問安答曰知道
정조 13년
李儒敬啓曰禮貌官來言百官稟旨就次傳曰知道
정조 13년
李儒敬以備邊司言啓曰因京畿監司趙鼎鎭所啓衍慶寺修補時空名帖量宜加給事命下矣空名帖劃給非不重難而初旣許之則今不可以物力之不逮中撤其役更以加役帖一百張加劃使之趁卽拮据從速畢役後狀聞之意分付何如傳曰允
정조 13년
李儒敬以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 13년
己酉二月十二日卯時上自高陽詣永陵行幸交河宿所入侍時行都承旨趙尙鎭行左承旨李儒敬右承旨李亨元左副承旨趙衍德右副承旨韓晩裕同副承旨金履正假注書徐有聞趙台榮記注官金鳳顯記事官李相璜檢校直提學鄭民始徐有防檢校直閣徐鼎修鄭東浚待敎金祖淳以次隨駕儒敬曰時原任大臣爲承候來待矣上曰入侍賤臣承命出與判府事徐命善金熤左議政李性源偕入進伏命善等曰夜來霧氣稍緊尙未快霽勞動之餘不瑕有損乎上曰一樣矣霧氣尙未霽故姑未移發矣命善等曰當待快霽可以動駕矣上曰自此距永陵爲幾里乎命善曰近進四十里矣上曰聞有捷路云卿等知之乎命善曰自本邑後麓作行則當爲二十餘里而道伯或以此路巡過云矣性源曰自高陽官門由大慈洞作路則至永陵洞口爲二十五里由新院橋迂路則爲四十里許云大慈洞不至甚峻新院橋每患不實而論其道里遠近又殊此後則本陵展謁時以大慈洞道路修治整待之意分付畿營何如上曰依爲之出擧條命命善等退出上曰高陽郡守率父老待令於通廣處事分付賤臣承命出傳上具戎服乘馬出郡齋詣五里程上曰地方官率父老進前地方官尹行任率父老進伏路左上曰再昨年駕臨本郡今又經宿特軫民邑之弊欲施蠲恤之政如有可陳無或隱諱可也父老等曰在民爲弊之端自上已施蠲減之澤更無所達而楊州碧蹄等二面割付本郡則爲惠莫大矣上曰此則自廟堂方欲議定此外有何更達乎父老等曰無他仰達矣命行任率父老退出上曰還宮晝停以高陽郡東軒爲之出駕前下敎駕詣永陵洞口降馬所上降馬乘輿詣齋室改具翼善冠黲袍乘輿詣紅箭門外降輿就板位行四拜禮詣陵上奉審還御小次親祭時至上詣丁字閣東階上行四拜禮詣神位前三上香執酌獻酌大祝進讀祝文訖上出就板位亞獻官終獻官以次行禮如儀訖上復行四拜禮仍詣望燎位望燎訖詣紅箭門內行辭陵禮乘輿詣順陵紅箭門外降輿就板位行四拜禮詣丁字閣奉番命判府事金熤奉審陵上出紅箭門乘輿詣恭陵紅箭門外降輿就板位行四拜禮詣丁字閣奉審命左議政李性源奉審陵上出紅箭門乘輿還御齋室命書傳敎曰本陵及展拜各陵守僕守護軍京事知守僕令該曹考例施賞又命書傳敎曰百官揷羽又命書傳敎曰路過廟前松杉入曯月山大君祠宇還宮後遣承旨致祭主家貧寒令本道題給食物此乃仰體友于之聖德也墓道在尺地和平翁主墓遣兵曹參議朴宗岳致祭塋域入望愴懷難禁洪奉朝賀墓遣承旨致祭皆令明日爲之祭文竝當親撰或於到境時設行或於駕過時設行事分付少頃改具戎服乘輿詣乘馬所降輿乘馬上曰自永陵洞口長陵洞口弘陵洞口至崇禮門捧上言出駕前下敎駕詣交河郡降馬御郡齋儒敬曰俄者行路有兵曹判書前詣之命矣率前排則係是領軍雖不下馬旣無前排手旗在腰而不爲下馬雖緣生疎之致事體極爲未安兵曹判書李文源推考何如上曰依爲之出擧條上曰交河郡守率父老官門外來待出榻敎少頃儒敬曰地方官來待門外矣上曰入侍交河郡守洪喜榮率父老進伏階下上曰戶曹判書入侍戶曹判書徐有隣進伏上曰地方官所奏卿參聞稟處可也上曰今予初臨本郡爲民邑欲施蠲恤之惠許爾方寸之地如有一毫爲弊之端無隱各陳而地方官仍爲附奏可也喜榮曰臣旣伏承率父老來待之命民人輩猥達弊瘼下詢至及於賤臣誠不勝惶恐而敢此條陳矣一尾島特一小嶼而帳付田結凡四十七結五十負矣年年爲海水所衝破今則餘者不滿三四結全數收稅初非可論而旣無舊陳懸頉之路又無擅自給災之勢故或有白地徵稅之患民人之呼冤不是異事矣上曰戶判亦懷所見可也有隣曰事實果如此則民情誠甚可矜而永災頉給關係不輕不敢遽然仰達矣上曰爲民弊瘼何必靳持卽爲許頉後草記可也喜榮曰各宮房免稅比他稅納差輕別無大端生弊之端而特以催期甚急故今此民情或以宮稅爲難矣上曰戶判亦陳所見可也有隣曰本郡宮納免稅未知爲幾結而如有過十年者則依法典移定似合事宜矣上曰詳考還宮後卽爲草記稟處可也喜榮曰北漢私授還上旣自本宮董飭則勿論僧還與各倉還不待本官之成冊私自分給畢竟虛實無以檢察一從本官成冊分給恐爲董飭之本意矣上曰有司堂上亦陳所見可也有隣曰北漢私授還之一從各邑成冊前前畿伯曾有所筵稟定式申明擧行則庶幾無弊矣上曰還宮後自備局卽爲草記稟處可也喜榮曰本郡民情貧窶特甚每當捧糴之時雖使專力於新還猶以爲難至於舊還之逐年竝出尤有力不給之患故民人之言如此矣上曰當下敎矣出擧條喜榮曰壬癸兩年舊還民人等願蒙蠲減之澤矣上曰從當下敎矣命有隣等以下退出命書傳敎曰今見郡宰洪喜榮卽主祀人也山地書院適又在高陽境輦路近地故大司憲墓遣官致祭又命書傳敎曰纔訪遺孫且扁院宇而駐宿本郡取見邑誌墓亦適在境內黃翼成公墓遣承旨致祭故相忠愍公墓亦在近地遣承旨一體致祭日暮時至上曰侍衛諸臣依昨日例權退兵判留在內作門內可也諸臣退出
정조 13년
行都承旨趙尙鎭隨駕宿行左承旨金思穆隨駕宿行右承旨李儒敬隨駕直左副承旨趙衍德隨駕宿右副承旨韓晩裕隨駕宿同副承旨李書九隨駕直注書金孝建病一員未差假注書徐有聞隨駕宿趙台榮隨駕直事變假注書劉師玶守官
정조 13년
大駕詣交河郡經宿後內閣政院玉堂藥房朝廷二品以上六曹堂上兩司長官口傳問安答曰知道
정조 13년
大駕詣長陵入齋室後內閣政院玉堂藥房朝廷二品以上六曹堂上兩司長官口傳問安答曰知道
정조 13년
長陵親祭後仍詣順陵恭陵展拜後內閣政院玉堂藥房朝廷二品以上六曹堂上兩司長官口傳問安答曰知道
정조 13년
大駕詣坡州牧入大次後內閣政院玉堂藥房朝廷二品以上六曹堂上兩司長官口傳問安答曰知道
정조 13년
趙尙鎭啓曰明日王大妃殿惠慶宮問安何承旨進去乎敢稟傳曰右副承旨進去
정조 13년
兵曹口傳政事以任嵂爲副摠管李書九爲五衛將副司直金履正李亨元竝單付
정조 13년
有政吏批判書李𡊠進參判具庠參議李勉兢留都同副承旨金履正進以成德雨爲副應敎朴孝參爲分兵曹參議再政以徐謙淳爲弘陵參奉
정조 13년
承旨前望單子入之金思穆南鶴聞落點
정조 13년
兵批判書李文源進參判柳誼守宮參議朴宗岳入直參知李集斗留都右副承旨韓晩裕進以金履正爲五衛將司直李敏采南鶴聞副司果黃運祚竝單付
정조 13년
李儒敬以兵曹言啓曰依下敎隨駕禁軍駕後禁軍及武藝別監內吹兼內吹近仗軍士標下軍兵等處設粥分饋之意敢啓傳曰知道
정조 13년
李儒敬以訓鍊都監言啓曰依下敎隨駕將校軍兵等處設粥分饋之意敢啓傳曰知道
정조 13년
李儒敬以禁衛營言啓曰依下敎隨駕本營將校軍兵等處設粥分饋之意敢啓傳曰知道
정조 13년
李儒敬以御營廳言啓曰依下敎駕前別抄兼內吹及隨駕將校軍兵等處設粥分饋之意敢啓傳曰知道
정조 13년
李儒敬以摠戎廳言啓曰依下敎隨駕本廳招搖旗差備將校軍兵等處設粥分饋之意敢啓傳曰知道
정조 13년
己酉二月十三日寅時上自交河詣長陵行幸坡州宿所入侍時行都承旨趙尙鎭行左承旨李儒敬右承旨李亨元左副承旨趙衍德右副承旨韓晩裕同副承旨金履正假注書徐有聞趙台榮記注官金鳳顯記事官李相璜檢校直提學鄭民始徐有防檢校直閣徐鼎修鄭東浚待敎金祖淳以次隨駕上曰夜來風勢猝急寒威甚緊環衛軍及各營軍兵擧皆露處似難耐寒分付各營大將如有受病之軍先出陣外使卽救療亦辦御寒之資分饋諸軍可也儒敬承命分付上曰雖未天明趁今開門然後各營諸軍當任便出入卽爲開門可也儒敬承命分付少頃天明命書傳敎曰大臣有司堂上入侍賤臣承命出傳判府事徐命善金熤左議政李性源有司堂上徐有隣李在簡鄭昌順李秉模以次進伏訖命善等曰夜來風寒甚峭連日勞動之餘聖體若何上曰一樣矣上曰今予初臨本郡欲加別般蠲惠之道矣命善等曰聖敎誠好矣命書傳敎曰夙宵一念常在吾民凡於輦路經過之處必加恩澤以示慰恤之意今玆謁陵初臨本郡本郡卽陵寢所奉之地而民邑之凋弊最於畿甸經宿時若係供億之費侵擾之端嚴飭道臣守宰一切省減而旣是主站官安知無些少貽弊於民者乎昨日先召父老詢問疾苦可以矯革者方令有司之臣商確善處而況卽其地見其民尤宜有別般蠲惠之道本郡今年田租特減其半壬癸以前舊還蕩減人多穀少稔知其弊令度支區劃穀物幾千石永作給食之需境內士庶年七十以上題給食物八十以上三經幸行者各賜一資噫此烏足以表予若保之心答其望幸之情而比常格亦可謂優異使一境之民咸悉此意又命書傳敎曰地方官交河郡守洪喜榮陞敍吏屬令該曹米布題給命大臣以下退出上具戎服乘馬出郡齋踰松江峴降馬乘轎詣長陵洞口降轎所降轎乘輿詣齋室儒敬曰今此親祭時承旨不可不備員而右承旨李亨元問安進去同副承旨金履正致祭進去無以備員何以爲之敢稟上曰竝許遞令該曹口傳付軍職以爲參班之地前望單子入之待下批牌招察任可也出擧條上改具翼善冠黲袍乘輿詣紅箭門外降輿就板位行四拜禮詣陵上奉審上曰欄干石所刻之紋見甚精奇何石工爲之耶尙鎭曰問于守僕則崔大約所刻云矣上曰先朝己亥年手植檜木十株在於何處乎尙鎭曰問于守僕則碑閣後檜木皆是先大王手植之樹云矣上入小次親祭時至上詣丁字閣東階上行四拜禮詣神位前三上香執酌獻酌大祝進讀祝文訖上出就板位亞獻官終獻官以次行禮如儀上復行四拜禮仍詣望燎位望燎訖詣紅箭門內行辭陵禮乘輿還御齋室命書傳敎曰初拜本陵陵官陞敍未陞敍者陞六守僕守護軍令該曹考例施賞又命書傳敎曰桑梓猶恭敬止況手澤所存乎先朝辛亥自坡州遷奉本陵遵孝廟手種松杉於舊陵故事而行焉至今鬱然若不表識後人何以知之命號大夫古猶然矣況此樹所重乎於義龍興舊宮之松猶命錫資此亦仰述之一端本陵先朝手種栢木十株銅而圍之刻以手植二字後之謁此陵見此樹者孰敢不且敬且感乎以此傳敎載之陵誌又命書傳敎曰政官牌招開政又命書傳敎曰百官揷羽上曰摠管五衛將未差之代令該曹口傳差出出榻敎上改具戎服乘輿出陵洞口降輿乘轎詣坡州馬山坪降轎御小次上曰內乘李潤謙職務相妨改差其代韓光濟差下出榻前下敎上曰致祭承旨許遞前望單子入之待下批牌招察任出榻前下敎上改具甲冑兵曹判書李文源具甲冑進前行軍令藥房都提調金熤進前奏曰今日風寒甚緊勞動之餘聖體不瑕有損乎上曰一樣矣熤曰甲冑卽臨戎之服也是故在昔人君之躬擐甲冑者必於當亂對陣之時而今則幸際昇平之時郊陵行幸萬姓環瞻皆切瞻旄之喜而殿下乃以臨戎時服色親御介冑恐涉過中之擧矣上曰躬服介冑卿今初見乎此儀不但在於五禮儀先朝城外幸行時每御介冑卿其退考文蹟可也仍命熤退出上乘馬過前郊訓鍊大將徐有大御營大將李柱國摠戎使趙心泰京畿監司趙鼎鎭率各邑守令壯勇衛兵房柳孝源竝具甲冑札駐於路左右以次旗鼓迎接上詣坡州降馬御牧衙兵曹判書李文源等以次參見上曰門外雜人若是喧聒而初不禁飭當該禁喧郞廳拿入宣傳官承命分付上曰禁喧郞廳誰也儒敬曰兵曹正郞徐配修也上曰予方陞壇初申軍令而爾以禁喧郞廳不能禁飭雜人致此紛聒寧有如許道理今番十分參酌姑爲安敍此後各別嚴禁事分付命拿出命書傳敎曰致祭進去承旨許遞前望單子入之待下批牌招察任上曰坡州牧使率父老明日官門外來待出榻敎日暮時至上曰侍衛諸臣依昨日例權退可也諸臣退出
정조 13년
行都承旨趙尙鎭隨駕宿行左承旨金思穆隨駕宿行右承旨李時秀隨駕直左副承旨趙衍德隨駕宿右副承旨韓晩裕隨駕宿同副承旨李書九隨駕直注書金孝建病一員未差假注書徐有聞隨駕宿趙台榮隨駕直事變假注書劉師玶守宮
정조 13년
大駕坡州牧經宿後內閣政院玉堂藥房朝廷二品以上六曹堂上兩司長官口傳問安答曰知道
정조 13년
大駕詣高陽郡晝停所入大次後內閣政院玉堂藥房朝廷二品以上六曹堂上兩司長官口傳問安答曰知道
정조 13년
詣弘陵入齋室後內閣政院玉堂藥房朝廷二品以上六曹堂上兩司長官口傳問安答曰知道
정조 13년
詣弘陵昌陵展拜後內閣政院玉堂藥房朝廷二品以上六曹堂上兩司長官口傳問安答曰知道
정조 13년
弘陵親祭罷後內閣政院玉堂藥房朝廷二品以上六曹堂上兩司長官口傳問安答曰知道
정조 13년
李書九啓曰禮貌官來言百官稟旨就次傳曰知道
정조 13년
趙衍德以備邊司言啓曰陪享官之特令閉門前入來者聖意蓋出於深軫窘束之弊而喉院不善頒布屢次往復轉轉誤傳以致莫重齋殿大臣卿宰無端混入事涉無前有駭觀瞻此雖臣昏謬失儀之致而喉院顚錯所關非細當該承旨不可無責罷職何如傳曰允
정조 13년
金思穆以備邊司言啓曰東萊府使金履禧規外差倭嚴飭訓別責諭入送事緣由狀啓有今日內草記稟處之命矣交隣之道惟在於謹守約條則信使退期之由雖不可不通報旣有年例送使自可從便付來而今乃別遣差倭屢月相持終不入去者大有違於嚴條約之義如例許接非所可論更加嚴飭於訓別處據理責諭卽速入送俾無一向逗遛之弊事分付萊府何如傳曰此與尋常違越約條有異信使當送之限以其事力之擧贏有此退期之請則在我交隣之道豈可以送使之差違元定一向防塞以貽久淹客館之弊乎特令許施仍卽差送接慰官以爲接待之地可也
정조 13년
承旨前望單子入之李時秀落點
정조 13년
李儒敬以壯勇營言啓曰依下敎本營隨駕將校軍兵等處療飢次磨鍊分給之意敢啓傳曰知道
정조 13년
吏批再政以徐謙淳爲弘陵參奉
정조 13년
己酉二月十四日卯時上自坡州詣弘陵幸行入侍時行都承旨趙尙鎭行左承旨金思穆行右承旨李儒敬左副承旨趙衍德右副承旨韓晩裕同副承旨李書九假注書徐有聞趙台榮記注官金鳳顯記事官李相璜檢校直提學鄭民始徐有防檢校直閣徐鼎修鄭東浚待敎金祖淳以次隨駕上曰大臣有司堂上入侍賤臣承命出與判府事徐命善金熤左議政李性源有司堂上徐有隣李在簡鄭昌順李秉模偕入進伏命善等曰昨日風寒挽近所無冒風回鑾夜間聖體若何上曰一樣矣熤曰昨日幕次臣所奏語極甚貿貿矣筵退後卽聞於人則非但五禮儀所載列聖朝屢行之事臣則全然不知妄陳愚見不勝惶愧矣上曰此何更引乎卿是儒相未諳戎事無或怪也熤曰失言之罪君父雖或容貸視諸同朝之人豈不慙愧乎上曰蓋緣卿生疎之致生疏卽卿長處須勿多引也命善曰此大臣之有懷畢陳卽是美事矣上曰地方官率父老入侍賤臣承命出傳坡州牧使吳載重率父老進伏階下上曰本邑雖云無大段弊瘼父老各陳所懷地方官附奏可也載重曰別無可達之弊端而本邑軍餉自來不敷每當分給之時未免留庫之無多矣上曰左相以陳矯救之方可也性源曰今此行幸時交河一郡偏蒙曠絶之澤高坡兩邑一體蠲恤事昨於俯詢之時略有仰對者矣坡州之民多穀少排巡難繼之弊不可不趁今矯救而畿內穀物本來不敷無以從優區劃聞筵所奏則湖南之牟麥最多處反爲還民之弊云分付該道道臣就其中平均分排親執穀簿詳察民情限六千石以詳定價發賣上送後令本州換作大米二千石留作軍餉全耗會錄而自備局句管以爲永久裕食之地何如上曰有司堂上亦陳所見可也有隣曰高陽交河旣蒙添還之恩如坡州之防營一體添餉不可但已而湖南牟還最多處限六千石作錢移貿恐合兩便之道矣在簡曰坡州添還旣無他策湖南牟還最多處限六千石移貿實合裒益之道矣昌順曰兩南牟多爲弊之邑亦或有之就其中移貿如戶判所奏則似爲兩便矣秉模曰坡州添餉旣不可已而他無區劃之道湖南牟還最多處限六千石移貿實合便宜之政矣上曰依爲之出擧條載重曰壬癸兩年舊還民人輩願蒙蠲減之恩矣上曰當時爲蕩減矣上曰防營如有弊端亦陳之可也載重曰軍器率多未備矣上曰此外無他弊瘼乎載重曰然矣命書傳敎曰肅單封下卽故例有以仰廣敬之懿規守宰且然豈可不恩及居土之民乎召見父老旣詢疾苦民雖不言豈或恝然況本牧卽防營體貌自異餉穀還穀之不敷自有稔知穀物六千石令廟當區劃添餉壬癸兩年以前舊還一竝蕩減又命書傳敎曰京畿監司趙鼎鎭內下豹皮一領賜給陵寢地方官坡州收使吳載重高陽郡守尹行任交河郡守洪喜榮各內下虎皮一領賜給命大臣以下退出命書傳敎曰每當駕過欲一致祭而未果同時同德院與墓又在同鄕事旣不偶冞增曠感明日遣承旨先正文成公李珥文簡公成渾墓致祭祭文當親撰祭物依昨日致祭例令地方官待令少頃上具戎服乘馬出於衙詣惠陰峴降馬乘轎詣高陽郡降轎御郡齋命書傳敎曰十載之間臨本郡亦幾十遭駕過宜有恩澤況屢過之地何靳屢施乎況支應之弊民邑受苦須講俱益之方庶期永久之效穀物五千石特爲區劃添還以其耗條仍給邑宰俾作幸行時經用若此則民可以裕食邑可以蘇殘以此分付駐蹕召見父老詢其疾苦一曰民多穀少二曰民少軍多穀物已有措置軍摠自當減除以此意慰諭父老此豈予所施之恩澤乎卽仰體先朝字恤之聖意記昔陪駕住宿之日召見民人施惠仍以御製揭板郡衙亦所仰覩事若隔晨敢不追述以此傳敎令地方官書揭坡交旣施之豈可無一施之擧乎壬寅癸卯以前舊還亦爲蕩減事分付又命書傳敎曰致祭進去承旨許遞前望單子入之待下批牌招察任少頃上乘馬出郡齋詣弘陵洞口降馬所降馬乘輿命訓鍊大將入侍儒敬承命分付訓鍊大將徐有大進前上曰多日隨駕軍兵能無受病之人乎有大曰許多軍兵頗蒙軫恤之澤果無一人致傷之患矣上曰若捱過今夜則諸軍當穩還卿善爲鎭恤俾無一軍受傷可也命有大退出詣齋室門外降輿御齋室改具翼善冠黲袍乘輿詣弘陵紅箭門外降輿就板位行四拜禮詣陵上奉審出紅箭門乘輿上曰昌陵展拜今日進定出駕前下敎詣昌陵紅箭門外降輿就板位行四拜禮詣丁字閣奉審命判府事金熤奉審陵上出紅箭門乘輿還御齋室儒敬曰今日下轎處不設地排致此移時駐蹕司鑰擧行萬萬駭然當該排設司鑰推考何如上曰依爲之出擧條命書傳敎曰駕過之時見之許多傳語幕各有監官色吏此後只以一人式把定事定式施行事分付五日動駕效勞旣多駕後待令營屬令該曹題給木綿事分付又命書傳敎曰往還五日程途殆近三百里隨駕軍兵勞苦莫如今行侍衛將士隨駕校卒試射放當於還宮後設行日字則十八日軍兵先試射砲以命官分設於洗馬坪南別營兩所將士試射則十九日春塘臺親臨而頒賞則分所入格軍兵之連日等待在所軫念帳殿入格外過一兩日爲之亦令以此分付分所命官則洗馬坪右相進去南別營則左相進去親臨日亦當於丹楓亨分所帳殿考官當備員受點分所則右相進去又命書傳敎曰帳殿則堂上堂下侍衛及隨駕武士忠義各營將士只以點下者應射其餘皆付分所訓局軍兵屬之洗馬坪禁營軍兵屬之南別營事分付如龍虎營軍兵及雜色砲放別設於南小營命官則置之兵判進去與四試官眼同試取事分付日暮時至上曰參班百官中如有外作門外出去者還入作門事分付儒敬承命分付少頃儒敬進前奏曰大臣以下誤聽傳命俱入內作門內何以爲之乎上曰非但大臣體重百官去就何等重大而有此混入內作門之擧乎事極怪駭卽爲就次事承旨出去傳諭儒敬承命往傳思穆曰備邊司草記今方入來矣上曰讀奏可也思穆讀奏仍書批旨訖命書榻敎曰承旨前望單子入之待下批牌招察任上曰承旨以李時秀頒布卽爲出牌事分付命書傳敎曰承旨房仍右承旨爲軍士房上曰行首宣傳官有闕之代口傳差出出榻敎上曰侍衛諸臣依昨日例竝少退可也諸臣退出
정조 13년
己酉二月十四日三更三點上詣弘陵忌辰祭親行入侍時行都承旨趙尙鎭行左承旨金思穆行右承旨李時秀左副承旨趙衍德右副承旨韓晩裕同副承旨李書九假注書徐有聞趙台榮記注官金鳳顯記事官李相璜檢校直提學鄭民始徐有防檢校直閣徐鼎修鄭東浚待敎金祖淳以次隨駕上御齋室祭文親押訖具翼善冠黲袍乘輿詣紅箭門外降輿詣小次少頃詣丁字閣東階上行四拜禮詣神位前三上香執酌獻酌大祝進讀祝文訖上降復位亞獻官終獻官以次行禮如儀上復行四拜禮仍詣望燎位望燎訖出紅箭門乘輿還御齋室命書傳敎曰陵寢忌辰親享曾在先朝惟有一番已例適因回蹕之値玆忌辰克遂欲遂之誠且愴且幸如聞如覿今旣享事利成本陵官陞敍未出六品人六品今日政遷轉以示志感之意壬申歲卽聖后周甲而予生是歲偏蒙慈覆之恩是日是享意豈徒然達城府院君直派中本陵官見窠調用事分付銓曹命侍衛諸臣權退諸臣退出
정조 13년
行都承旨趙尙鎭坐行左承旨金思穆坐右承旨李亨元坐左副承旨李祖承坐右副承旨趙衍德坐直同副承旨李鼎運坐直注書金孝建病一員未差假注書徐有聞仕趙台榮仕直事變假注書劉師玶仕
정조 13년
大駕弘陵經宿後內閣政院玉堂藥房朝廷二品以上六曹堂上兩司長官口傳問安答曰知道
정조 13년
詣明陵翼陵順懷墓敬陵展拜後內閣政院玉堂藥房朝廷二品以上六曹堂上兩司長官口傳問安答曰知道
정조 13년
傳于李亨元曰左副承旨入時
정조 13년
兵曹口傳政事以李儒敬爲宣傳官副司果崔吉憲
정조 13년
吏曹口傳政事以尹孝寬爲監察監察愼基慶典籍趙鎭井相換監察鄭基煥禮曹正郞李鎭宅相換
정조 13년
承旨前望單入之李鼎運落點
정조 13년
兵曹口傳政事副司直李時秀李書九
정조 13년
承旨前望單子入之李亨元李祖承落點
정조 13년
李鼎運以兵曹言啓曰依下敎隨駕禁軍駕後禁軍及武藝別監內吹兼內吹近仗軍士標下軍兵等處療飢之意敢啓傳曰知道
정조 13년
李鼎運以訓鍊都監言啓曰依下敎隨駕將校軍兵等處療飢之意敢啓傳曰知道
정조 13년
李鼎運以禁衛營言啓曰依下敎隨駕本營將校軍兵等處痛飢之意敢啓傳曰知道
정조 13년
李鼎運以御營廳言啓曰依下敎隨駕前別抄兼內吹及隨駕將校軍兵等處療飢之意敢啓傳曰知道
정조 13년
己酉二月十五日卯時上詣敬陵明陵翼陵展拜後還宮入侍時行都承旨趙尙鎭行左承旨金思穆行右承旨李時秀左副承旨趙衍德右副承旨韓晩裕同副承旨李書九假注書徐有聞趙台榮記注官金鳳顯記事官李相璜檢校直提學鄭民始徐有防檢校直閣徐鼎修鄭東浚待敎金祖淳以次隨駕上曰嚴鼓節次置之以諸司預備擧行出榻敎上具戎服出齋室上曰祗迎大臣入侍思穆承命出傳判府事徐命善金熤左議政李性源進前奏曰侵曉親享勞動旣多聖體若何上曰一樣矣性源曰臣於去夜誤承傳命冒入齋殿門內臣等不審之罪極爲惶悚矣上曰緣何致此乎性源曰臣等伏聞入處內作門之敎心竊疑訝數次往復於承宣則承宣答以下敎如此卽爲入來云故臣等果入來矣上曰此是中問誤傳之致卿等不必深引也命大臣退出駕出洞口外降輿乘轎詣明陵洞口降轎乘輿入齋室改具翼善冠黲袍出齋室乘輿詣明陵紅箭門外降輿就板位行四拜禮詣陵上奉審出紅箭門乘輿上曰敬陵翼陵展拜時百官行禮置之出駕前下敎詣翼陵紅箭門外降輿就板位行四拜禮命判府事金熤奉審陵上出紅箭門乘輿詣順懷墓齋室改具衮服詣丁字閣行再拜禮乘輿詣敬陵紅箭門外降輿入小次改具翼善冠黲袍就板位行四拜禮命判府事金熤奉審陵上出紅箭門乘輿詣幕次降輿御幕次改具戎服命書傳敎曰敬陵昌陵明陵翼陵弘陵順懷墓守僕及守護軍令該曹考例施賞上曰監試會試試官隨駕人中擬人勿論承旨閣臣三司通同擬入出駕前下敎上曰試官望催促持來賤臣承命出持入命時秀讀奏望筒上曰試望人竝卽出牌無或一人違牌事嚴飭少頃時秀進奏曰試牌中李書九謂有情勢終不承牌矣上曰向筵已有下敎文詞則以抄啓試作觀之無容更議何敢更引乎且三品官之處義不當若是更加申飭斯速承牌事分付時秀曰連爲申飭終不承牌矣命書傳敎曰聞俄者筵敎如是逡巡然則多少昭晣之敎還作弁髦看豈有如許分義試官李書九爲先從重推考各別嚴飭斯速承命上曰李書九以同副承旨入侍事分付書九進伏上曰雖有處義之端在古人亦多有因飭敎出脚者更何云云斯速承牌可也書九退出命書傳敎曰諸司預備上曰文監察二員老病一員未差未差之代口傳差出二員另擇相換先承牌後謝恩出榻前下敎上出幕次乘馬進發詣黔巖碑閣所降馬入碑閣命閣臣承史侍衛諸臣宣饌少頃出碑閣乘馬詣追慕峴降馬御小次敎曰試官望入之時秀承命進之上以李秉模李在簡等落點上曰承旨中試官受點人竝許遞前望單子入之待下批牌招察任出駕前下敎思穆曰試官受點承旨許遞事命下矣前承旨李時秀李書九時無職名令該曹口傳付軍職何如上曰依爲之出擧條命書傳敎曰雖以重事體之意有所處分誤傳之事勢無怪前承旨李儒敬敍用上乘輿下峴底降輿乘馬入崇禮門詣敦化門外命出標信解嚴上曰留都大臣入侍賤臣承命出與右議政蔡濟恭偕入進前濟恭曰歷謁諸陵聖慕克伸多日動駕勞攘旣多聖體若何上曰一樣矣卿亦多日留都連爲安過甚幸矣濟恭曰五日行幸似是殿下御極後初擧程道殆近三百里而回鑾萬安仰瞻天顔是所望也上曰唯濟恭仰覩曰玉色尤益溫和矣命濟恭退出入敦化門詣協陽門降馬乘輿入宣化門還內諸臣退出
정조 13년
行都承旨趙尙鎭坐行左承旨李在學坐行右承旨金思穆坐左副承旨李亨元坐右副承旨李祖承坐直同副承旨趙衍德坐直注書金孝建病一員未差假注書徐有聞仕趙台榮仕直事變假注書劉師玶仕
정조 13년
藥房都提調金熤提調鄭昌順行左承旨金思穆啓曰祗謁諸陵聖慕克伸親享忌辰孝思冞新屢日移次連値風寒伏未審夜間聖體若何勞動之餘不瑕有損今日臣等率諸御醫趁早入診詳察聖候爲宜王大妃殿氣修何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 13년
趙衍德啓曰備邊司郞廳來言今日賓廳日次而國忌正日相値不得來會之意敢啓傳曰知道